Banndiraaɓe tedduɓe,
E dow faandaare hawtunde en nden ka ɓamtal pulaaku e pine mun haa gannde ko yowondiri e mun, meɗen teddinira on udditegol (fampegol) ndee lowre (site) men hesere e innde "JOWLOL.ORG", ɗum non ko wonirde nde AGUIPELLN sinci gila duuɓi yawtuɗi. Ɓe wi’a ɗum ka faransiire Association Guinéenne pour la Promotion de l’Ecriture et de la lecture en Langues Nationales (kawtital Gine fii ɓamtal jannde e binndol ɗemɗe taakaŋje ɗen).
AGUIPELLN non hino woodanoo gila duuɓi neeɓuɗi, ngal tabiŋtinaa ka shari’a ko e 1999, gila ɗum haa hannde kawtital ngal waɗii golleeji keewuɗi fii ɓamtal pulaaku, tawaa e majji ndee lowre JOWLOL ɗoo. Ko wano non kadi e yaltingol Defte jannginirɗe ɗemngal pulaar-fulfulde ngal, wondude e firugol defte go’o waɗta e pulaar; wano Defte diina e ko nanndi.
Kawtital ngal hino yuɓɓa foolotiro wallifagol gimɗi, fillayeeji, e maaginaaku, e sifooje... dow innde Ceerno Samba Mombeya tuma kala, ɓe waɗana ɗum ngeenaari mawndi wonande fooluɓe ɓen. AGUIPELLN no waɗa yewtereejji okkindiro haqqille fii ɗemngal ngal e ko yowondiri e mun.
Telemma ka jokkondiral, kawtital ngal hino huuwondira e feddeeji ɗuuɗuɗi kippuɗi fii pine fulɓe e naamuuji mun gila ka leydi Gine ton haa ka yaasi, wano Tabital Pulaagu Winndere, e Kawtal Jaŋngooɓe pulaar/fulfulde e leyɗe Arab to Misra, e fedde Renaissance du Pulaar, e ko hinaa ɗe’e.
AGUIPELLN ka ɓamtugol ɗemngal pulaar/fulfulde, hino winnda saakita surnal (ɓatakal) lewru kala hingal wi’ee Duɗal, ngal hino sennditee nder Gine ton haa ka kawte yaasi wano saralon e badondiraaɓe. Ɓatakal ngal hino winndee e fannuuji buy wano: kumpite, janngin pulaar/fulfulde, diina, hunndaari, cellal, taariika, pinal, gannde kese, sama-soobee, ballafuyee, e ko nanndi.
Haray ɗum ɗoo, ko seeɗa e ko kawtital AGUIPELLN ngal kippi woni ko men holliti on, ngam gelo-ɗon fii kañum kawtital ngal e konguɗi daɓɓi, so Alla jaɓii, ma en feŋsitu juuta fii maggal ko ɓuri nii. Ko adii ɗum, meɗen jaɓɓoo on ka lowre men hesere, ka yiitirde men hawtaande, ka wonirde men renndaande. Ɗoo, ko fii pulaar, fi fulfulde, fii ɗemngal ngal, fii finaa-tawaaji men ɗin, fii ko hawtu-ɗen kon en fof. On jaɓɓaama on saɗnaama on bismaama; ko toolii mon.
Kuɗol: M. Tafsiir MBALNDE
fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn